1Sapé’i langié natanonno, oh PUWANG, ébbui sining bulué taggottang ri yolo-Mu,
2pada-pada apié palluwa’i ajué sibawa mébbui uwai rédé. Pannessai akuwasam-Mu lao risining balim-Mu, angkanna ténré bangsa-bangsaé ri yolo-Mu.
3Engka naengka Mupogau’i pangkaukeng maseroé, iya dé’é tasenna-sennai. Nonnoko, na ri yolo-Mu taggottangngi sining bulué.
4Dé’pa naengka iya méngkalingaéngngi, sibawa dé’pa naengka iya mitaéngngi makkedaé ri lainnaé Iko, engka déwata iya tinda’é, lao ri tau iya mamménasaé ri aléna.
5Muduppaiwi tau iya malempué sibawa iya tuwoé situru élo-Mu. Macaiko lao ri idi, iyakiya tette’ki madosa mémeng riyolopa nariyolo tapasala.
6Idi manengngé iyanaritu tau najisi, mala muwi pangkauketta iya makessingngé marota’to sibawa macarépa. Lennye’ki matu nasaba jata pada-pada daung makelle’é naluttureng anging.
7Dé’gaga massempajang lao ri Iko, iyaré’ga méllauwi pattulum-Mu, saba’ Musubbui tappa-Mu polé ri idi, sibawa leppessakki ripaccappu ri dosata.
8Iyakiya Idi, oh PUWANG, iyanaritu Ambo’ta, tana litaki, na Iko tappaki; idi manengngé iyanaritu ébbu limam-Mu.
9Jaji aja’ tamacai senna, oh PUWANG, aja’na taéngngerangngi dosata; itani, idi’é umma’-Mu.
10Kota-kota mapaccim-Mu sinrupai padang kessi’é, mancaji padang makabuttui Yérusalém iya masino-sinoé.
11Bolana Allataala iya mapaccingngé sibawa malebbié onron-Na toriyolota poji-Ko, purani ripaccappu ri apié; sininna onrong iya ripojiyé mancajini ruttungeng.
12Muwita manengngi iyaro, oh PUWANG, masa monro-Ko mammekko? Aga maélo-Koga malleppessakki manrasa-rasa senna?
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn